**Notă informativă**

**la Hotărîrea Guvernului cu privire la aprobarea conceptului tehnic al sistemului informațional automatizat „Registrul mandatelor de executare”**

|  |
| --- |
| **1. Denumirea autorului şi, după caz, a participanţilor la elaborarea proiectului** |
| Prezentul proiect de hotărîre este elaborat de către Ministerul Finanțelor. |
| **2. Condiţiile ce au impus elaborarea proiectului de act normativ şi finalităţile urmărite** |
| Elaborarea prezentului proiect de hotărîre de Guvern este condiționată de intrarea în vigoare la data de 01 aprilie 2019 a Codului administrativ al Republicii Moldova, care în Titlul VII, Capitolul II introduce o novație în legislația Republicii Moldova, și anume executarea creanţelor băneşti bazate pe dispoziţii de drept public.  Totodată, potrivit art.257 alin.(3) din Codul administrativ, *Guvernul, în termen de 6 luni de la publicarea prezentului cod, va elabora şi va prezenta Parlamentului propuneri privind aducerea legislaţiei în vigoare în concordanţă cu prezentul cod; va aduce actele sale normative în concordanţă cu prezentul cod şi va asigura elaborarea actelor normative necesare pentru punerea în aplicare a acestuia.*  Conform art.175 din Codul administrativ:  *(1) Prevederile prezentului capitol se aplică numai executării creanţelor băneşti bazate pe dispoziţii de drept public, cu excepţia creanţelor băneşti bazate pe dreptul statului de a percepe impozite, taxe şi alte plăţi cărora li se aplică prevederile Codului fiscal.*  *(2) Competenţa pentru executarea creanţelor băneşti în sensul alin.(1) îi revine Serviciului Fiscal de Stat. Prevederile titlului V cap. 9 din Codul fiscal se aplică suplimentar la prevederile prezentului cod.*  După cum stipulează dispozițiile legale respective, autoritatea de executare a creanțelor bănești bazate pe dispoziții de drept public este Serviciul Fiscal de Stat, iar executarea acestor creanțe se efectuează în conformitate cu prevederile titlului V cap. 9 din Codul fiscal.  Conform art.177 alin.(1) și (2) din Codul administrativ, *autoritatea publică îndreptăţită să revendice dreptul supus executării emite pentru autoritatea de executare un mandat de executare.*  *Emiterea mandatului de executare presupune că:*  *a) există un act administrativ individual care obligă debitorul să realizeze prestaţia bănească sau un contract administrativ care obligă la realizarea unei prestaţii băneşti supuse executării imediate;*  *b) prestaţia este scadentă;*  *c) debitorul, după trecerea termenului de scadenţă, a fost somat să realizeze prestaţia bănească în termen de o săptămînă.*  Astfel, în scopul asigurării sarcinii Serviciului Fiscal de Stat de executare a creanțelor bănești bazate pe dispoziții de drept public, se propune implementarea unui sistem informatic care să gestioneze întreg fluxul de documente în procesul de executare a creanțelor bănești bazate pe dispoziții de drept public, precum și să gestioneze acțiunile autorităților publice îndreptățite să revedendice dreptul supus executării și a autorității de executare și, totodată, să permită efectuarea raportării statistice și analitice cu o mai mare eficacitate și eficiență. |
| **3.** **Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
| Proiectul de hotărîre nu are drept scop armonizarea legislaţiei naţionale cu legislaţia Uniunii Europene. |
| **4. Principalele prevederi ale proiectului şi evidenţierea elementelor noi** |
| Proiectul Hotărârii Guvernului cu privire la aprobarea conceptului tehnic al sistemului informațional automatizat „Registrul mandatelor de executare” are ca obiectiv principal crearea unui sistem informațional prin intermediul căruia să fie asigurată conexiunea și comunicarea în procedura de executare a creanțelor bănești bazate pe dispoziții de drept.  Respectiv, prin proiectul respectiv se propune aprobarea Conceptului Sistemului informațional automatizat „Registrul mandatelor de executare”.  Prin promovarea acestui proiect prioritar se urmăreşte crearea unui registru electronic al mandatelor de executare, ce va face mai ușoară și mai simplă administrarea acestora.  Proiectul conține următoarele reglementări :   * scopurile, sarcinile şi funcţiile sistemului; * structura organizaţională şi baza juridico-normativă, necesare pentru crearea şi exploatarea sistemului; * obiectele informaţionale şi lista datelor care se păstrează în sistem; * infrastructura tehnologică şi măsurile de asigurare a securităţii şi protecţiei informaţiei; * măsurile legate de crearea, implementarea, exploatarea şi menţinerea sistemului.   Proiectul prevede că Hotărîrea de Guvern intră în vigoare la data publicării, necesitate care rezidă din faptul că proiectul este elaborat în scopul asigurării sarcinii Serviciului Fiscal de Stat de executare a creanțelor bănești bazate pe dispoziții de drept public confom prevederilor Codului administrativ, care a intrat în vigoare la 01 aprilie 2019.  Totodată, prin proiect se propune aprobarea Conceptului Sistemului Informațional Automatizat ,,Registrul mandatelor de executare (SIA RME), iar pentru implementarea și asigurarea funcționalității acestuia (după intrarea în vigoare a hotărîrii de Guvern prin care este aprobat) necesită timp. Respectiv, în vederea asigurării realizării sarcinii de executare a creanțelor bănești bazate pe dispoziții de drept public, este necesar ca Hotărîrea de Guvern să intre în vigoare la data publicării. |
| **5.** **Fundamentarea economico-financiară** |
| Adoptarea prezentului proiect nu comportă cheltuieli suplimentare. Implementarea Sistemului Informațional Automatizat “Registrul electronic al mandatelor de executare” se va efectua în limita mijloacelor bănești alocate Serviciului Fiscal de Stat. |
| **6. Modul de încorporare a actului în cadrul normativ în vigoare** |
| Prezentul proiect de Hotărîre nu necesită abrogarea sau elaborarea unor acte normative noi. |
| **7. Avizarea şi consultarea publică a proiectului** |
| În conformitate cu prevederile Regulamentului Guvernului aprobat prin Hotărîrea Guvernului nr. 610/2018, prezentul proiect se transmite Cancelariei de Stat pentru înregistrare. Proiectul urmează a fi consultat cu IP Сentrul de Tehnologii Informaționale în Finanțe, Agenția de Guvernare Electronică, Serviciul Tehnologia Informației și Securitate Cibernetică, Ministerul Justiției, Centrul Național Anticorupție. |
| **8. Constatările expertizei anticorupţie** |
| Informaţia privind rezultatele expertizei anticorupţie va fi inclusă după recepţionarea raportului de expertiză anticorupţie în sinteza obiecţiilor şi propunerilor/recomandărilor la proiect de hotărîre. |
| **9. Constatările expertizei de compatibilitate** |
| Informaţia referitoare la concluziile aferente expertizei de compatibilitate va fi inclusă după recepționarea deciziei de compatibilitate. |
| **10.** **Constatările expertizei juridice** |
| Informaţia referitoare la concluziile expertizei privind compatibilitatea proiectului de hotărîre cu alte acte normative în vigoare, precum şi respectarea normelor de tehnică legislativă va inclusă după recepţionarea expertizei juridice în sinteza obiecţiilor şi propunerilor/recomandărilor la proiectul de hotărîre. |

**MINISTRU**  **Serghei PUȘCUȚA**